Mesmoord: 3 aanvallers gesoek | News24
LAST UPDATED: 2020-05-28, 18:14
Mesmoord: 3 aanvallers gesoek
Duaene Truter (51), sy vrou, Esther (51) van die Dunbrody Estates-sitrusplaas in Kirkwood distrik. Duaene is Sondagaand dood nadat drie mans met messe hulle in die plaashuis oorrompel en aangeval het. Oos-KaapFoto: Verskaf
Die soektog na drie plaasaanvallers wat vir die moord op 'n Oos-Kaapse man van die Kirkwood-distrik verantwoordelik is, het teen Dinsdagmiddag nog voortgeduur.
Duaene Truter (51) is Sondagaand op die Dunbrody Estates-sitrusplaas, ongeveer 15 km buite Kirkwood, verskeie kere met 'n mes in die rug en sy gesteek. Hy is later die aand in 'n plaaslike hospitaal dood verklaar.
Truter, 'n plaasbestuurder vir die sitrusverpakkingsaanleg Unifrutti, het Sondag omstreeks 19:05 saam met sy vrou, Esther (51), en hul seun, Dean (18), televisie gekyk toe drie mans met klapmusse aan deur 'n oop deur die plaashuis ingekom het.
Volgens Deon Joubert, Unifrutti se areabestuurder, het Esther gesê die drie mans was met messe gewapen.
Sonder om 'n woord te sê het die drie mans glo op Truter afgestorm en hom met die messe probeer steek, maar hy het betyds opgespring om te kan terugbaklei.
Truter en Dean het items naby hulle gegryp en na die aanvallers gegooi om hulle uit die huis te probeer verdryf, en het daarna met een van die mans in 'n struweling op die stoep betrokke geraak. Die ander twee aanvallers, wat reeds 'n ent weg was, het teruggekom en Truter twee keer in die rug en een keer in die sy gesteek.
Volgens Joubert het Dean sy pa by die huis ingehelp en die skuifdeur van die huis agter hom gesluit. Die aanvallers het 'n swaar voorwerp deur skuifdeur gegooi. Hoewel die ruit gebreek het, het die drie mans nie weer die huis binnegekom nie en op die vlug geslaan.
Tot dusver kom dit voor of niks tydens die aanval gebuit is nie.
Joubert sê vir hom is dit duidelik die aanval op Truter was nie 'n huisrooftog wat skeefgeloop het nie. "Dit was 'n blatante aanval om iemand dood te maak. Dié is mense wat met lang messe opdaag, niks sê nie en direk vir 'n persoon mik."
Joubert sê die aanvallers het ongetwyfeld geweet die Truter-gesin is tuis en indien hulle iets wou roof, was daar al baie kans om in te breek wanneer die gesin nie tuis is nie.
Intussen het Karen Smith, die DA se koukusleier in die Sondagsriviervallei-munisipaliteit, ook die party se skok oor die voorval uitgespreek. "Dit is 'n tragiese voorval. Misdaad is besig om buite beheer te raak en dit is tyd dat eenhede vir landelike veiligheid weer op die been gebring word. Nie net vir die veiligheid van die boere nie, maar ook vir plaaswerkers."
Ook Alfonso van Niekerk, voorsitter vir landelike veiligheid by Agri Oos-Kaap, het in 'n verklaring hul medelye aan Truter se familie en vriende oorgedra.
Kapt. Gerda Swart, polisiewoordvoerder, sê 'n taakspan met lede van verskeie gespesialiseerde eenhede is saamgestel om na die drie aanvallers te soek.